作者:李頎
標題:望鳴皋山白雲寄洛陽盧主簿
內容:飲馬伊水中，白雲鳴皋上。氛氳山絕頂，行子時一望。照日龍虎姿，攢空冰雪狀。嵡嵸殊未已，崚嶒忽相向。皎皎橫綠林，霏霏澹青嶂。遠映村更失，孤高鶴來傍。勝氣欣有逢，仙遊且難訪。故人吏京劇，每事多閑放。室畫峨眉峰，心格洞庭浪。惜哉清興裡，不見予所尚。